**Ο Διευθυντής σχολικής μονάδας (διευθυντής, ηγέτης, διευθυντής- ηγέτης ,αρμοδιότητες και προτάσεις τηλεκπαίδευσης)**

***Παπαχαρίτων Αναστάσιος***

***ΠΕ70-Διευθυντής 2ου Δημοτικού Σχολείου Μακροχωρίου Ημαθίας***

***Email:papachar@sch.gr***

**Λέξεις κλειδιά : Διευθυντής, ηγέτης, τηλεκπαίδευση**

**Περίληψη**

Παρά την προσπάθεια που έγινε μετά το 1985 για την αποκέντρωση των διοικητικών αρμοδιοτήτων, η διοικητική οργάνωση του ελληνικού εκπαιδευτικού συστήματος εξακολουθεί να είναι συγκεντρωτική και γραφειοκρατική, με ελάχιστες διοικητικές και εκτελεστικές δραστηριότητες να απομένουν στις σχολικές μονάδες. Παραχωρείται, βέβαια, η ευελιξία το κάθε σχολείο να διαμορφώσει μια αυτόνομη, εσωτερική εκπαιδευτική πολιτική σε κάποιους τομείς της εκπαιδευτικής διαδικασίας, όπως στη διοργάνωση εκδηλώσεων, συμμετοχή σε διάφορα προγράμματα, διαχείριση διδακτέας ύλης. Ο ρόλος του Διευθυντή είναι κομβικής σημασίας, στο μέτρο που αποτελεί τον σύνδεσμο και τον δίαυλο επικοινωνίας μεταξύ των ανώτερων βαθμίδων της διοικητικής οργάνωσης και των υφιστάμενων εκπαιδευτικών. Ουσιαστικός, επίσης, ο ρόλος του στη βελτίωση του μαθησιακού περιβάλλοντος και στην αποτελεσματική αναδιοργάνωση της συνολικής παρεχόμενης εκπαίδευσης. Στην παρούσα εργασία θα παρουσιάσουμε διαφορετικές εκφάνσεις στον ρόλο του Διευθυντή και νέες αρμοδιότητές του στη λειτουργία της τηλεκπαίδευσης. Στη βιβλιογραφία, ο ρόλος του Διευθυντή πολλές φορές ταυτίζεται με τον ρόλο του Ηγέτη, ενώ άλλες φορές διακρίνεται αισθητά. Ο όρος ηγεσία αναφέρεται στον τρόπο αντιμετώπισης αλλαγών και γενικότερα στον τρόπο λήψης αποφάσεων για υψηλούς στόχους, για βελτίωση του προσωπικού, των μαθητών και του σχολικού έργου. Αποτελεί ζητούμενο ο Διευθυντής της σχολικής μονάδας να λειτουργεί ως ηγέτης, ο οποίος θα πρέπει να ανακαλύψει τον τρόπο και τα εργαλεία, ώστε η σχολική κοινότητα να απεγκλωβιστεί από τα στενά όρια που επιβάλλει η εκάστοτε εκπαιδευτική νομοθεσία. Στη σημερινή συγκυρία της πανδημίας και την εφαρμογή της τηλεκπαίδευσης, θα πρέπει και πάλι ο Διευθυντής να μετατραπεί σε ηγέτη, στον άνθρωπο που θα εμπνεύσει, στο διοικητικό στέλεχος που θα καθοδηγήσει με συνεργατικές και δημοκρατικές μεθόδους τα υπόλοιπα μέλη του σχολικού οργανισμού. Η εξασφάλιση του απαραίτητου ψηφιακού εξοπλισμού, η δημιουργία ψηφιακών τάξεων από όλους τους εκπαιδευτικούς και η διαδραστική και αναστοχαστική συνεργασία μεταξύ τους, η συνεχής ενημέρωση και διοργάνωση ενδοσχολικών επιμορφώσεων θα πρέπει να είναι μέσα στις άμεσες προτεραιότητές του, κυρίως όμως η πειθώ, με την οποία θα εμπνεύσει για τη συμμετοχή στο νέο όραμα του σχολείου, που δεν είναι άλλο από το να συνεχιστεί με τον ίδιο ζήλο η πολύπλευρη λειτουργία της σχολικής μονάδας. Προσωπικός στόχος για κάθε Διευθυντή θα πρέπει να είναι η μεταμόρφωσή του από Διευθυντή- γραφειοκράτη σε Διευθυντή- ηγέτη, ο οποίος θα δίνει ώθηση στη ρουτίνα της καθημερινότητας της σχολικής μονάδας.